आं थांनाय बेसेबां बोसोर आगोलनिफ्राय बुंबोदों दि, बर’ राजखान्थि हानजानि दैदेनगिरिफोरा राजखान्थि गेलेथों नाथाय गावबा गावनि गेजेराव गोहोबोलोनि राजखान्थि दागेलेथों होनना। नाथाय बेनि बागै बर’ हारिनि राजखान्थि दैदेनगिरिफोरा जोंनि बुंनायखौ खोमासुयिनि जाउनाव दिनै बर’ हारिनि राजखान्थिआरी गोहोबोलोआ सेरखाय-बेरखाय जानायाव लोरबां जाबोनो हमबाय। जाउनाव गुबुनफोरा बिटिआर हालामनि राजखान्थिआरी गोहोबोलोनि लोगोसे बेंनाय गोहोबोलोनि लोगोसे राङारि गोहोबोलोखौबो सेख’ना जानायनि खाबुखौ बर’ दैदेनगिरिफोरानो लाबोना होबाय। देग्लायनि बिटिआरनि बिसायख’थि आरो थांनाय 2014 आरो 2019 मायथाइआव कक्राझार लक’ सभानि बिसायख’थिआनो बेनि रोखा बिदिन्थि। बारा फेहेरना बेखेवनानै दिन्थिनायनि गोनांथि गैया। राजखान्थि हानजाफोरनि दैदेनगिरिफोरा आरो मावथि हानजा, दावहारुफोराबो गावबा गावनि गेजेराव खौसे जानानै राजखान्थि गेलेनो रोङिआव बिटिसि एबा बिटिआरनि बाहेराव बर’ फिसाफोरनि लोगोसे ट्राइबेलफोरखौ लोगोआव लाफानानै राजखान्थि गोहोबोलो दानानै आसाम हादरसायाव राजखान्थिआरी गोहोबोलो दिन्थिनो हानायनि जाय सुबिदा दंमोन बेखौ लानो आरो खालामनो रोङिआवबर’फोरा दिनै आसाम थामहिनबा भारतनि राजखान्थिआरी गोहोबोलो दिन्थिनायाव, जुजिनायाव गावबा गावखौ लामा खान्दा खालामना लाबाय बुंजायो। खायफा दैदेनगिरिफोरा गावनि हानजानि दैदेनगिरिफोरजों एना एनि जानानै गुबुन हानजायाव हाबहैना बर’ हालामनि राजखान्थिआरी गोहोबोलोखौ मालायनो मोनहोनायबो जों नुनो मोन्दों।